በምዕራብ ጎጃም ዞን ከ168 ሺህ በላይ ሔክታር መሬት በመስኖ ለማልማት እቅድ ተይዟል
ፍኖተ ሰላም ህዳር 28/2010 ከግብርና የሚገኘውን ኢኮኖሚ ለማሳደግ በእንስሳት ኃብትና መስኖ ልማት ላይ እየሰራ መሆኑን የምዕራብ ጎጃም ዞን አስተዳደር ገለፀ።
በዞኑ ስንዴ፣ጤፍ፣በቆሎና የቢራ ገብስ በኩታ ገጠም አስተራረስ በስፋት እየተሰራበት መሆኑን ነው የዞኑ ምክትል አስተዳዳሪና የግብርና መምሪያ ኃላፊ አቶ ስሜነህ አያሌው የገለፁት።
የዞኑን ምርታማነት በማሳደግ የአርሶ አደሩን ምርት ለመጨመር ከመኸር ምርት በተጨማሪ ከሰብል ልማት ወደ ቡናና ፍራፍሬ ልማት ለማሸጋገር እየተሰራ ነው ብለዋል።
በዞኑ ለመስኖ ስራ ወንዞች መኖራቸውን ጠቁመው በዘመናዊ የውሃ መስኖ ግንባታ፣በባህላዊ ወንዝ ጠለፋና አልፎ አልፎ የውሃ እጥረት ባለባቸው አካባቢዎች የውሃ ማቆር ስራ እየተሰራ መሆኑን ገልፀዋል።
በተያዘው የምርት ዘመንም በዞኑ 168 ሺህ 609 ሄክታር መሬት በመስኖ ለማልማት ታቅዶ የማልማትና የግንዛቤ ስራ እየተሰራ ነው ተብሏል።
የአርሶ አደሩን ተጠቃሚነት ለመጨመር እንደ መኸር ሰብሎች ሁሉ ገበያ ተኮር የሆኑ ምርቶች መስኖን በክላስተር የማልማት ስራና የገበያ ትስስር እየፈጠሩ መሆናቸውንም ነው የገለፁት።
ቡናን፣ማንጎና አቮካዶን በተለያዩ ወረዳዎች በክላስተር ለማልማት የቅድመ ዝግጅት ስራ እየተሰራ መሆኑን ገልፀዋል።
ዞኑ ለእንስሳት እርባታ የተመቸ በመሆኑ በከብት ማድለብና በወተት ምርት ላይ እየሰሩ መሆኑን የገለፁት ደግሞ የዞኑ ዋና አስተዳዳሪ አቶ ጎሹ እንዳላማው ናቸው።
የእንስሳት ኃብት ልማትን ለማሳደግ በዞኑ 363 የገጠር ቀበሌዎች የእንስሳት እርባታ ባለሙያዎች እንዳሏቸውና በሁሉም ቀበሌዎች የእንስሳት ጤና ክሊኒኮች በመክፈት አርሶ አደሩ ዝርያ የማሻሻል፣የማድለብ እና የወተት ኃብት ልማትን የማሳደግ ስራዎች እየተሰሩ ነው ብለዋል።
በዞኑ ከ1 ነጥብ 2 ሚሊዮን በላይ የዳልጋ ከብቶች እንደሚገኙ ዋና አስተዳዳሪው አስታውሰዋል።